Põhjendades oma esinemist tunnistajana nn Doveri juhtumi arutamisel väitis Warwicki Ülikooli sotsioloogiaprofessor Stephen Fuller, et jumala olemasolu eeldus on olnud ajalooliselt oluline teaduslike probleemide käsitlemisel, eriti kõige kõrgemal üldistustasemel seoses kavandamise (disaini) mõistega, mida bioloogid tänase päevani kasutavad. Seejuures ei tohi jumalikkuse stimuleerivat rolli teadusliku mõtte edendamisel segi ajada jumala olemasolu kinnitamisega. Oluline on eristada avastuse konteksti  õigustamise kontekstist. Mõlemad on teadusele tarvilikud, kuid nad peavad toimima eraldi. Vaevalt piisab neist seisukohtadest, et põhjendada vajadust õpetada teadusliku maailmapildi kujundamisel lisaks evolutsiooniteooriale ka ID-d.